Sandnessjøen

**Sandnessjøen** er en by og et tettsted i Alstahaug kommune i Nordland. Byen ligger på øya Alsta og er et regionalt handels- og kommunikasjonssenter for Ytre Helgeland. Per 1. januar  hadde byen  innbyggere. Stedet er kjent som *byen ved [[Sju søstre|De Syv Søstre]].*

## Historie
Sandnessjøen har røtter tilbake til vikingtiden gjennom storgården Sandnesgården, som i *[[Egils saga]]* omtales som bostedet til høvdingen Torolv Kveldulvssons på slutten av 800‑tallet.

Den strategiske plasseringen ved leia gjorde Sandnessjøen til et naturlig samlingspunkt for skippere og sjøtrafikk gjennom flere hundre år, og på 1600‑tallet utviklet stedet seg til et borgerleie – et handelssted der byborgere hadde rett til å drive handel.

Den første kjente borgeren var Peder Nielsen Aars, opprinnelig fra Aarhus og senere borger i både Bergen og Trondheim. Etter ham fulgte sønnen og trondhjemsborgeren Hans Pedersen Aars, som kort tid etter overlot borgerleiet til sin bror, Peder Pedersen Aars. Rundt 1713 overtok slekten Walnum driften av handelsstedet, og i tiden som fulgte gikk eierskapet videre mellom flere familier. Etter 1875 ble også ulike firmaer eiere av borgerleiet.

Fra 1850‑årene begynte dampskip å anløpe Sandnessjøen, og i 1867 startet også båtene til Det Helgelandske Dambskibsselskab med anløp. Selskapet ble etablert i 1867, og selv om det ikke er helt presist å si at lensmann Christian Wang *stiftet* det, var han den drivende kraften bak opprettelsen og tilskrives stor del av æren for initiativet. Administrasjonen ble flyttet fra Søvik til Sandnessjøen i 1898. 

Mellom 1899 og 1965 var Sandnessjøen en egen kommune som omfattet både bymessige og landlige områder. Stamnes kommune ble utskilt fra Alstahaug kommune 1. juli 1899, og 1. juli 1915 ble dagens Leirfjord kommune skilt ut fra Stamnes. I 1948 tok Stamnes kommune navnet Sandnessjøen. Ved kommunesammenslåingen i 1965 ble Sandnessjøen, Alstahaug og Tjøtta slått sammen til dagens storkommune Alstahaug.

Sandnessjøen hadde aldri formell ladesteds- eller bystatus i historisk tid, men fikk moderne bystatus i 1999 etter vedtak i kommunestyret.

## Kommunikasjon
Veiforbindelsen til Sandnessjøen går via fylkesvei 17 (Kystriksveien), som fra nord går over *Norges vakreste bro*, Helgelandsbrua. Fv17 er hovedferdselsåren langs Helgelandskysten og gir forbindelse nordover mot Nesna og Bodø, og sørover mot Tjøtta, Brønnøysund og videre til Trøndelag.

Det er bussforbindelse til flere av byene og tettstedene rundt, blant annet til Mosjøen, hvor det er togforbindelse videre fra Mosjøen stasjon på Nordlandsbanen.

Byen har en godt utbygd havn og fungerer som et trafikknutepunkt for Ytre Helgeland, med hurtigbåtforbindelser til øyene i regionen. Hurtigruten anløper Sandnessjøen daglig, og byen er endeanløpssted for hurtigbåttjenesten Nordlandsekspressen.

Sandnessjøen betjenes av Sandnessjøen lufthavn, Stokka, som ligger sør for byen og har ruteflyforbindelser til flere destinasjoner. Widerøe flyr blant annet til Bodø og Brønnøysund, samt en sommerrute til Oslo.

## Næringsliv og industri
Sandnessjøens næringsliv omfatter handel og tjenesteyting, maritim virksomhet, verftsindustri og olje‑ og offshoreaktivitet. 

Lokalavisen Helgelands Blad utgis fra Sandnessjøen.

## Kultur
Sandnessjøen har et variert kulturliv. Kulturbadet, som åpnet i 2015, er byens viktigste kulturarena og rommer kino, teatersal, bibliotek og arrangementsrom. Byen er stoppested for både Nordland teater  og Riksteateret. Kulturhuset er et regionalt knutepunkt for konserter, teaterforestillinger og foredrag.

Festivalen Havnafestivalen arrangeres hvert år i august. Under festivalen arrangeres også Familie-Havna som er tilpasset barn, samt det rusfrie ungdomsarrangementet Havna UNG.

Havna på Kaia arrangeres gjennom sommermånedene juni, juli og august. Dette er en serie utendørskonserter på kaikanten som vanligvis gjennomføres på fredager og lørdager, med både lokale og nasjonale artister.

## Referanser


## Eksterne lenker
* Alstahaug kommunes hjemmesie
* Sandnessjøen - Store norske leksikon
* Kommunefakta Alstahaug - Statistisk sentralbyrå 
* sandnessjoen.com - lokal portal for Sandnessjøen og Alstahaug
* Alstahaug Næringsforening
* Sandnessjøen - visithelgeland.com 
* Historiske opplevelser i Sandnessjøen - visithelgeland.com
* Turliv.no: Båthavna i Sandnessjøen